#JongStemme: Wees jou Afrikaanse selfDeur Grant-Pierre van Wyk Grant-Pierre van Wyk Dis vir my ŉ groot voorreg om onderwys by Kapoet (die Kaapse Skiereiland Universiteit van Tegnologie, oftewel, KPUT) se Wellington-kampus te studeer, want dis ŉ plek waar jy nog jou taal kan geniet sonder om skaam te kry. Buiten dit voel jy ook nie vriendelik verplig om meer Engelse woorde te gebruik om in te pas en eintlik maar polities korrek of kultureel sensitief te wees nie. Dit maak sin dat CPUT-Wellington se voertaal Afrikaans is, want die oorgrote meerderheid van sy studente is bruin, wit en dus Afrikaanssprekend. Met ander woorde Afrikaans en sy subkulture word beskerm, gekoester en na gekyk. Persoonlik voel dit vir my asof ek juis beter vaar danksy die voorreg wat ek het om in Afrikaans te studeer. Die Universiteit Stellenbosch aan die ander kant sien dit nie as sy “plig om Afrikaans te red nie”. Dis altans hoe die rektor en vise-kanselier, Wim de Villiers, oftewel, “Slim Wim” dit stel. Sy uitlating maak glad nie sin nie, aangesien ŉ taal en kultuur gered en behoue word deur sy mense. Dit wil sê dat universiteite ŉ baken van hoop moet wees as ons oor Afrikaans se leeftyd en florering praat. Dis uiters skokkend dat iemand met die invloed van Wim de Villiers metafories ŉ middelvinger vir Afrikaans en sy mense wys. Interessant genoeg was die Universiteit Stellenbosch teen 1930 amper heeltemal Afrikaans. Dit is danksy ŉ welgestelde boer, Jan Marais, wat in 1918 sowat £100 000, oftewel R2 003 346 in vandag se tyd, geskenk het dat Victoria College verander het na Universiteit Stellenbosch. Een van sy voorwaardes was glo dat die helfte van die klasse in Afrikaans/ Nederlands aangebied moes word, terwyl die ander helfte in Engels sou plaasvind. Die punt is dat ons, as Afrikaanse gemeenskappe, se voorouers baie gedoen het om Afrikaans en Afrikanerkultuur uit te bou en te bevorder. Dit is egter van kardinale belang dat ons in hulle voetspore moet volg. Tot ŉ groot mate doen ons dit reeds veral in ag genome die reusesukses van tersiêre leerinstellings soos Sol-Tech en Akademia. Sol-Tech bestaan al sedert 2006, terwyl Akademia op sy beurt vanjaar ŉ dekade oud is. Die een fokus op ambagte, terwyl die ander meer akademies georiënteerd is. Saam bou elk aan Afrikaans, Afrikanerskap en selfs Christenskap. Ons taal, kultuur en geloof is so verweef dat die een nie regtig sonder die ander kan oorleef nie. Indien ouers ŉ morele verpligting op hulle skouers voel rus, kan hulle gerus hulle kinders na een van die twee instellings toe stuur. Op beide se webwerwe word dit luidkeels uitbasuin dat Christenskap die fondasie van die instellings is. Min universiteite kan dit sê, want ongelukkig is sekulariteit deesdae amper direk gelyk aan ateïsme. Laasgenoemde mag dalk nie as ŉ probleem voorkom nie. Dit is egter nie net problematies nie, maar katastrofies, want dis ŉ manier wat die wêreld gebruik om jongmense afvallig vir die idee van ŉ Opperwese te maak. Dit kweek nou weer op sy beurt ŉ god-kompleks. Eenvoudig gestel: die gevoel dat jy die middelpunt van jou lewe is, sonder enige ambisie of doel om moreel ŉ beter weergawe van jouself te wil wees met die doel om jou medemens te dien en die wêreld ŉ beter plek te maak. Wees dus jou Afrikaanse self. Delf diep in die verlede van ons voorouers. Lees boeke soos Die Afrikaners van professor Hermann Giliomee. Kyk die boek se televisiereeks wat deur kykNET opgeneem en op DVD beskikbaar gestel is. Jou voorouers het die weg gebaan vir ŉ wonderlike en tradisievaste lewe, met waardes waarbinne jy ŉ wonderlike lewe vir jouself kan bou. Jou geliefdes sal ook positief beïnvloed word. Jy is genoeg. (Uit ŉ ander perspektief uit.) #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.